Ektemann tilstår: Tok livet av kona
MMS/SMS: 2200 E-post: 2200@vg.no Tlf: 22 00 00 00 Narges Josefi ble tirsdag i forrige uke funnet drept bak et nedlagt verksted i Hamar. Hun døde av stikkskader, og det ble funnet en kniv i nærheten av åstedet. Ektemannen ble pågrepet to dager etter at drapet fant sted. Han har nektet for alt frem til et avhør torsdag. - Siktede erkjente de faktiske forhold. Han har ikke tatt stilling til om han erkjenner straffskyld ennå, sier forsvarer Jostein Løken til VG. Det var Hamar Arbeiderblad som først omtalte 37-åringens tilståelse.- Politiet anser som følge av erkjennelsen, samt sterke taktiske og tekniske bevis, saken som oppklart, sier politiadvokat André van der Eynden i Hedmark politidistrikt på en pressekonferanse. Politiet ønsker ikke å gå inn på hvilke tekniske bevis de har i saken. - Det jeg kan si er at vi har det som anses som en sikker observasjon av siktede og fornærmede like ved åstedet like før drapshandlingen skal ha funnet sted, sier Eynden, uten å utdype hvor den sikre observasjonen stammer fra. Han benyttet også anledningen til å hylle sine egen etat og takke publikum. - Saken er blitt løst etter godt politiarbeid. Vi har fått god bistand fra Kripos, og samtidig ønsker jeg å rette en takk til publikum. Vi har fått mange gode tips i saken, sier Eynden. Politiet friga navnet på avdøde fredag. Bakgrunnen for dette er at de pårørende i hjemlandet Afghanistan nå er varslet - et arbeid som har vært utfordrende for politiet.Drapssiktede har forklart hvorfor han tok livet av kona. - Han har forklart litt om det, men jeg må avvente politiets avhør av vitner før jeg eventuelt kan si noe om dette, sier Løken. Avdøde og siktede hadde to barn sammen. Familien på fire bodde på asylmottaket Ormseter i Hamar. Forsvareren sier han tror klienten hans har vært i en sjokktilstand, og at det er grunnen til at erkjennelsen kom først nå. - Gråtende har han sagt til meg at han skulle ønske at dette aldri hadde skjedd. Han er svært bekymret for de to barna sine, som nå har mistet begge foreldrene sine, sier Løken.37-åringen har bedt politiet avhøre flere vitner som han mener sitter på viktige opplysninger i saken. Den afghanske familien ble i fjor utvist fra Norge, men har fremmet en omgjørelsesbegjæring av vedtaket.
Den drapssiktede afghaneren (37) erkjenner at han tok livet av sin kone, Narges Josefi (27), i Hamar i forrige uke. - Han skulle ønske at dette aldri hadde skjedd, sier forsvareren.